DA se regsmense waarsku ANCDie DA-leier, Mmusi Maimane, voor ’n banier met die leuse wat die party beweer die ANC by hulle gesteel het. Foto: DA via Facebook Die DA het sy prokureurs opdrag gegee om aan die ANC te skryf en die party opdrag te gee om op te hou om sy verkiesingsleuse, “Een Suid-Afrika vir almal”, te gebruik. Die ANC ontken dat hy die leuse gesteel het, sê Solly Malatsi, DA-woordvoerder, en beweer dis onmoontlik omdat die DA nog nie sy verkiesingsveldtog van stapel gestuur het nie. “Dis ŉ infame leuen aangesien ons ons verkiesingsveldtog op 22 September 2018 bekendgestel het,” sê Malatsi. “Die DA sal ook ŉ verskoning van die ANC eis omdat dié party ons leuse gesteel het.” Hy meen die DA het sy “verbintenis daartoe bewys om ŉ nierassige en inklusiewe Suid-Afrika te bou, terwyl die ANC met die jare weggedwaal het van dié ideale. Daarom is dit ŉ skande dat hulle hulle onbeskaamd sal voorhou as toegewy aan die bou van een Suid-Afrika vir almal, wanneer dit kwalik minder waar kan wees”. Malatsi sê die ANC se gebrek aan kreatiwiteit wys “hulle het niks om Suid-Afrikaners te bied nie en dis net nog ŉ aansporing vir ons mense om die ANC by die stembus te straf”.